ΓΡΑΠΤΗ ΕΡΩΤΗΣΗ P-0632/97 υποβολή: Maartje van Putten (PSE) προς την Επιτροπή (21 Φεβρουαρίου 1997)

Θέμα: Η απόφαση περί Υ.Δ. και οι Ολλανδικές Αντίλλες

1. Συμμερίζεται η Επιτροπή την άποψη ότι η προσωρινή τροποποίηση των εμπορικών προτιμήσεων των Ολλανδικών Αντιλλών στο πλαίσιο της απόφασης περί Υ.Δ. αποτελεί εσκεμμένη στρατηγική και πρόωρη επέμβαση επί της επικείμενης αναθεώρησης της εν λόγω απόφασης;

2. Κρίνει επίσης η Επιτροπή ότι πρόκειται στην περίπτωση αυτή για κακή διαχείριση;

Απάντηση του κ. Pinheiro εξ ονόματος της Επιτροπής (8 Απριλίου 1997)

Προτείνοντας την τροποποίηση του εμπορικού καθεστώτος που εφαρμόζεται στις υπερπόντιες χώρες και εδάφη (ΥΧΕ), η Επιτροπή στηρίχτηκε σε συγκεκριμένα στοιχεία και δεν ενήργησε «πρόωρα». Ως εκ τούτου όχι μόνο δεν εφήρμοσε κακή διαχείριση αλλά, αντίθετα επέδειξε σταθερότητα και συνοχή.

Στις 14 Φεβρουαρίου 1996, η Επιτροπή παρουσίασε στο Συμβούλιο μία πρόταση για την ενδιάμεση επανεξέταση της απόφασης 91/482/ΕΚ του Συμβουλίου σχετικά με τη σύνδεση των ΥΧΕ με την ΕΚ ((COM (95) 739 τελικό. )). Αυτή η αναθεώρηση προβλεπόταν από το άρθρο 240 της ίδιας απόφασης.

Σε ό,τι αφορά το μονομερές προτιμησιακό καθεστώς από το οποίο ωφελούνται τα προϊόντα που εξάγουν οι ΥΧΕ προς την Κοινότητα από το 1991, οι διευθετήσεις που προτείνει η Επιτροπή αποσκοπούν στο να εξουδετερώσουν τις σοβαρές διαταραχές που έχουν ήδη διαπιστωθεί ή που κινδυνεύουν να εμφανιστούν βραχυπρόθεσμα στις κοινοτικές αγορές ευαίσθητων γεωργικών προϊόντων, ιδίως το ρύζι, τη ζάχαρη, τα γαλακτοκομικά προϊόντα, το βοδινό κρέας και τους χυμούς φρούτων. Με αυτές τις διευθετήσεις, η Επιτροπή δεν πρότεινε ωστόσο να καταργήσει την ελεύθερη πρόσβαση στην κοινοτική αγορά που ισχύει από το 1991 για τα προϊόντα καταγωγής ΥΧΕ, και αυτό αποτελεί την μοναδική περίπτωση μεταξύ όλων των εμπορικών καθεστώτων που ισχύουν.

Η Επιτροπή θεωρεί εξάλλου ότι οι διατάξεις, την τροποποίηση των οποίων προτείνει, έχουν ευνοήσει κερδοσκοπικούς ελιγμούς που προκαλούν σοβαρή ζημία στους κοινοτικούς παραγωγούς και στον κοινοτικό προϋπολογισμό, χωρίς να μπορούν αυτές οι διατάξεις να υλοποιήσουν τους στόχους οικονομικής και κοινωνικής ανάπτυξης των ΥΧΕ που επιδιώκονται από την απόφαση σύνδεσης.

Η Επιτροπή είχε ήδη υπογραμμίσει τον επείγοντα χαρακτήρα των διευθετήσεων αυτού του καθεστώτος, ιδίως μετά τα μέτρα διασφάλισης που είχαν υιοθετηθεί το 1993 για το ρύζι των ΥΧΕ, στην έκθεση που είχε υποβάλει στο Συμβούλιο το Νοέμβριο 1993 ((COM (93) 555 τελικό. )). Όντως, το άρθρο 240 παρ. 3 της απόφασης του 1991 προέβλεπε ρητά να γίνει «το αργότερο πριν από τις 31 Δεκεμβρίου 1993, με έκθεση της Επιτροπής, η εξέταση της εφαρμογής των μηχανισμών του εμπορικού καθεστώτος που θα επιτρέψει να αναθεωρηθούν αυτοί οι μηχανισμοί».

Αυτή η έκθεση ανέφερε πολλές προσεγγίσεις για να επιλυθούν αυτά τα προβλήματα και συνοδευόταν ήδη από μία πρόταση ελαχίστων τιμών, που είχε συζητηθεί στο Συμβούλιο επί δύο έτη (1994 και 1995) χωρίς να υιοθετηθεί.

Από τότε, επειδή το Συμβούλιο δεν έλαβε καμμία απόφαση για την ενδιάμεση επανεξέταση που προτάθηκε στις αρχές του 1996, λόγω της αντίθεσης ενός κράτους μέλους έναντι των άλλων δεκατεσσάρων (περίπου τριάντα συνεδριάσεις εκ των οποίων επτά στην επιτροπή μονίμων αντιπροσώπων και δύο στο Συμβούλιο γενικών υποθέσεων), λήφθηκαν εκ νέου μέτρα διασφάλισης τον Ιανουάριο 1997 από την Επιτροπή και το Συμβούλιο.